钦定古今图书集成/理学汇编/字学典/第095卷 > 仓颉
## 钦定古今图书集成/理学汇编/字学典/第095卷 > 仓颉

按《水经注·河图玉版》曰：“仓颉为帝南巡，登阳虚之山，
临于元扈洛汭之水，灵龟负书丹甲青文以授之。”
按《法书要录》：仓颉仰观奎星圆曲之势，俯察龟文鸟
迹之象，博采众美，合而为字，是曰古文。

按《通鉴外纪》：“黄帝有熊氏，命仓颉为左史，沮诵为右
史。”仓颉见鸟兽之迹，体类象形而制字，使天下义理
必归文字，天下文字必归六书。

按《路史》：“仓帝史皇氏，名颉，姓侯冈，龙颜侈哆，四目灵
光，上天作令，为百王宪。实有睿德，生而能书。”及受《河
图》绿字，于是穷天地之变，仰观奎星圆曲之势，俯察
龟文鸟羽山川，掌指而刱文。字形位成，文声具，以相
生为字，以正君臣之分，以严父子之仪，以肃尊卑之
序，法度以出，礼乐以兴，刑罚以著。为政立教，领事办
官，一成不外于是，而天地之蕴尽矣。天为雨粟，鬼为
夜哭，龙乃潜藏。文字备于以存乎记注。乃著绩别生，
正名孚号，而升封于介丘。纪文字以昭异世，而文辞
日昌矣。都于阳武，终葬衙之利乡亭南。书人禋之后
有仓氏、史氏、侯氏、侯冈氏、夷门氏、仓颉氏。